**COVID-19 juhend**

**valimiste korraldajatele**

**Juhendi eesmärgiks** on anda valimiste korraldajatele suunised kohaliku omavalitsuse volikogu valimiste ohutuks korraldamiseks COVID-19 haiguse leviku tingimustes tagades kõigi hääletamisõiguslike valijate õiguse valimistel osaleda.

**Juhend on koostatud** kohaliku omavalitsuse volikogu valimise seaduse alusel ja arvestades koroonaviiruse leviku tõkestamise piirangute korralduse üldreegleid. Viimased COVID-19 tõrje piirangud: <https://www.kriis.ee/et>

|  |
| --- |
| **Valimiste korraldajad** |

Töövõime

* Jaoskonnakomisjonid peavad olema töövõimelised valimisnädalal kuni hääletamistulemuste kindlakstegemiseni jaoskonnakomisjonis. Igasse jaoskonnakomisjoni tuleb määrata rohkem kui kaks asendusliiget, kes läbiksid valimiste korraldajate koolituse ning oleksid valmis viivitamatult asuma jaoskonnakomisjoni liikme ülesandeid täitma.
* Jaoskonnakomisjoni töös ei tohi osaleda isikud, kes on haigusnähtudega (palavik, köha, peavalu, kurguvalu, tilkuv- või kinnine nina, hingamisraskused). Jaoskonnakomisjoni esimehe kohustus on jälgida, et jaoskonnakomisjoni liikmetel poleks haigusnähtusid ning tagada haigusnähtudega liikmete asendamine.
* Valla ja linna valimiskomisjonide vastutusel on hääletamis- ja valimistulemuste kindlakstegemine. Valla ja linna valimiskomisjonidel tuleb kokku leppida töö- ja asendamise korralduses, mis kindlustaks valla ja linna valimiskomisjonide ülesannete täitmise.

Kaitsevahendid ja töökorraldus

* Valimiste korraldajad peavad hääletamise korraldamisel ja häälte lugemisel kandma kaitsemaske ning kindlaid.
* Valimiste korraldajatel ja neid abistavatele isikutele peab olema tööülesannete täitmise ajal tagatud käte pesemise või käte antiseptika võimalused.
* Jaoskonnakomisjoni töös, koosolekutel ja erinevate valimistoimingute läbiviimistel saab osaleda võimalikult minimaalne kohustuslik arv valimiste korraldajaid ning ülesannete täitmisel tuleb jälgida 2+2 reeglit. 2+2 reegel tähendab, et kõrvuti saavad töötada ja koos saavad liikuda kuni kaks inimest, kes peavad teistest hoidma kahemeetrist vahemaad.
* Jälgida tuleb, et valimiste korraldajate töös oleks võimalikult vähe ühiskasutuses vahendeid ja pindu (s.o arvuteid, arvutiklaviatuure, arvutihiiri, laudu, toole vms). Juhul kui vahendeid ja pindu tuleb ühiskasutada, siis puhastada ja desinfitseerida need enne järgmisele kasutajale üleandmist.

|  |
| --- |
| **Valimisjaoskondade hääletamisruumide asukohad** |

* Valimisjaoskondade hääletamisruume ei tohi paigutataks hoonetesse, kus viibivad COVID-19 haiguse riskirühma kuuluvad isikud (vanemaealised, kroonilisi haigusi põdevad isikud) – tervishoiuteenuseid (haiglad, perearstikeskused) või teatud sotsiaalhoolekande teenuseid (hoolekandeasutused, sotsiaalabikeskused) osutavatesse asutustesse.
* Hääletamisruumid tuleb paigutada koolides, lasteaedades ja ülikoolides selliselt, et need asuksid piisavalt eemal õppe- ja huvialasest tööst ning seeläbi ei oleks hääletamisruumide vahetus läheduses täiendavat isikute liikumist.
* Hääletamisruumid tuleb paigutada nendesse hoone osadesse, kus valijatel on võimalik hoida 2 meetrist distantsi ja kus on töötav ventilatsioon või mida on võimalik sageli tuulutada.
* Eelistada hääletamisruumide paigutamisel hoonesse lahendusi, mis tagaksid valijate liikumise hääletamisruumis selliselt, et hääletamisruumi sisenemine ja hääletamisruumist väljumine oleksid eraldi. Seeläbi oleks võimalik valijate liikumist hääletamisruumis paremini hajutada.

|  |
| --- |
| **Valimisjaoskondade hääletamisruumide ettevalmistus** |

Infomaterjalid ja nende paigutus

* Paigutada valimisjaoskonna hääletamisruumi nähtavale kohale valimisteenistuse ettevalmistatud valimiste plakat, mis juhendab valijaid kandma hääletamisruumis maski, hoidma teistega vahet ja desinfitseerima käsi.
* Paigutada hääletamisruumi viidad, mis juhendavad valijaid hoidma 2 meetriseid vahesid.
* Nendes hääletamisruumides, kus on võimalik tagada valijate sisenemine ja väljumine erinevatest kohtadest, paigutada hääletamisruumi valijate liikumise suunda tähistavad viidad.

Hääletamisruumide sisustus ja vahendid

* Asetada käte antiseptilised vahendid nähtavasse kohta valijate liikumisteedel, sealhulgas sisenemise ja väljumise kohta. Antiseptilised vahendid peavad olema täidetud ja töökorras terve eelhääletamise perioodi ja valimispäeva vältel.
* Paigutada hääletamissedelite väljaandmise kohad, hääletamiskabiinid ja hääletamiskast sellisel viisil, et valijatel oleks võimalus hoida 2 meetriseid vahesid.
* Paigutada hääletamissedelite väljaandmise kohad selliselt, et jaoskonnakomisjoni liikme(te) ning valija vahele jääks võimalikult suur vahe, mis tagaks isiku tuvastamise ning allkirja andmise hääletamissedeli saamise allkirja lehele.
* Jaoskonnas tuleb valijat juhendada enne kirjutusvahendi kasutamist käsi desinfitseerima. Valija tohib soovi korral kasutada oma kirjutusvahendit.
* Asetada võimalusel ühekordselt kasutatavad maskid nähtavasse kohta valijate liikumisteedel, sealhulgas sisenemise kohta. Paigutada prügikast hääletamisruumi väljapääsu juurde, kuhu saab visata ühekordsed maskid.
* Mõelda läbi kuhu paigutada valimisjaoskonna hääletamisruumis vaatlejad, et tagatud oleks nende vähemalt 2 meetrine vahe valijate ja jaoskonnakomisjoni liikmetega.
* Juhul, kui on võimalik, hoida hoones hääletamisruumini viivad uksed avatud s.h hoone välise sissepääsu uksed, et tekiks võimalikult vähe kokkupuudet ukselinkidega.

|  |
| --- |
| **Valimisjaoskondade hääletamisruumide puhastamine ja tuulutamine** |

* Sagedasti puudutatavaid esemeid ja pindu (ukselingid, kirjutusvahendid, hääletamiskabiinide lauaplaadid, hääletamissedelite väljaandmise kohtade lauaplaadid vms) tuleb puhastada ja desinfitseerida vähemalt 2-4 tunni järel sõltuvalt hääletamisruumis viibinud valijate arvust.
* Kogu hääletamisruum ja sellel kasutatavad pinnad ning kasutatud vahendid tuleb puhastada ja desinfitseerida pärast hääletamisruumi sulgemist iga eelhääletamise päeva lõpus ja valimispäeva lõpus.
* Juhul, kui hääletamisruumis on mehhaaniline sissepuhke-väljatõmbe ventilatsioon, siis tagada, et see oleks töökorras ja sisselülitatud.
* Juhul, kui hääletamisruumis ei ole mehhaanilist ventilatsiooni tuleb ruumi tuulutada akende avamisega ning nii tihti kui võimalik. Tuulutada võiks vähemalt 2-4 tunni järel sõltuvalt hääletamisruumis viibinud valijate arvust ning ilmastikuoludest.

|  |
| --- |
| **Hääletamise kord** |

Valimisjaoskonna hääletamisruumis hääletamine

* Jälgida ja soovitada, et valijad kannaksid valimisjaoskonna hääletamisruumis maske. Maske ei pea kandma alla 12-aastased lapsed ja seda ei tule teha ka siis, kui maskikandmine on vastunäidustatud tervise tõttu või see ei sobi tegevuse iseloomuga.
* Hääletamisõiguse kontrollimise hetkel tuleb valijal mask eemaldada. Võimalusel ei võta jaoskonnakomisjon isikut tõendavat dokumenti enda kätte, vaid kontrollib seda nii, et dokument asetatakse lauale või jääb valija kätte.
* Jälgida ja juhendada valijaid hääletamissedeli saamise allkirja lehe ja hääletamissedeli täitmise eelselt desinfitseerima käsi.
* Väljaspool valimisringkonda hääletamisel kindlustada, et valijad desinfitseerivad oma käed enne oma ringkonna kandidaatide nimekirja kasutamist. Juhul, kui see ei ole võimalik, siis trükitakse valijale vajalik nimekirja osa välja ühekordseks kasutamiseks.
* Jälgida ja juhendada valijaid valimisjaoskonna hääletamisruumis liikuma sellisel moel, et tagatud on 2 meetriste vahemaade hoidmine ning valijad ei viibiks koos suuremates gruppides.
* Juhul, kui valimisjaoskonna hääletamisruumis viibib enam valijaid kui 2 meetriste vahemaade hoidmiseks võimalik, juhendada valijaid ootama hääletamisruumist väljaspool ning hoidma samal ajal omavahel piisavat vahemaad.
* Juhul, kui tekivad ootejärjekorrad kas hääletamissedelite väljaandmise kohtades, hääletamiskabiinide või hääletamisruumi ees, kutsuda võimalusel lubama vanemaealisi järjekordades ettepoole.
* Vaatlejad peavad kandma valimisjaoskonnas maske ja jälgima valimistoiminguid ning jaoskonnakomisjoni tööd vähemalt 2 meetrise vahemaa kauguselt.

Kinnipidamiskohas, haiglas ja ööpäevases hoolekandeasutuses hääletamine

* Hääletamine korraldatakse haiglates, kinnipidamiskohtades ja ööpäevastes hoolekandeasutustes koostöös vastavate asutuste personaliga lähtudes piirangutest ja juhenditest, mis on vastavatele asutustele Terviseameti poolt kehtestatud.
* Leida võimalused, et haiglate, hoolekandeasutuste ja kinnipidamisasutuste administratsiooni liikmed oleksid määratud nendes asutustes hääletamist läbiviiva jaoskonnakomisjoni asendusliikmeteks. See on vajalik, et tagatud oleks valijate hääletamise võimalus juhul, kui terve asutus on karantiinis. Haiglas võimaldaks see hääletamise läbiviimise ka COVID-19 osakonnas.
* Viia võimalusel haiglates, kinnipidamiskohtades ja ööpäevastes hoolekandeasutustes hääletamine läbi eelhääletamise perioodi alguses. See võimaldaks hääletamissedelitega ümbrike seismise kasutuseta 48 tunni vältel ning tagaks seeläbi ohutuse ümbrike kontrollimise ning sedelite logistika läbiviimisel.

Kodus ja asukohas hääletamine

* Kodus ja asukohas korraldavad hääletamist jaoskonnakomisjoni liikmed, kes on COVID-19 viiruse vastu vaktsineeritud. See on vajalik, et tagatud oleks jaoskonnakomisjoni liikmete kaitse ja ohutus olukorras, kus valija on nakatunud COVID-19 viirusesse või on eneseisolatsioonis.
* Kodus või asukohas hääletamise kord:
* Hääletamine tuleb läbi viia viisil, kus jaoskonnakomisjoni liikmete ja valija vahel on võimalikult vähe vahetut kokkupuudet. Jaoskonnakomisjoni liikmed ei sisene võimalusel valija asukoha või kodu eluruumidesse;
* Jaoskonnakomisjoni liikmed kannavad võimalusel FFB2 kaitsemaske või maske koos visiiriga ja kindaid. Valijad kannavad hääletamisel maske ja desinfitseerivad oma käed enne hääletama asumist. Jaoskonnakomisjoni liikmetel on kaasas maskid valijate jaoks ja käte antiseptika vahend;
* Kodus hääletamisel kasutatakse väikest hääletamiskasti;
* Hääletamissedel ja hääletamissedeli saamise allkirja leht jäetakse piisava vahemaa kauguselt valija ukse taha;
* Isiku tuvastamine toimub eluruumi välisuksel ja võimalikult suure vahemaa kauguselt;
* Sedeli täitmise järgselt kodus hääletamisel paneb valija sedeli ukse taha asetatud hääletamiskasti ning allkirja lehe kasti peale. Asukohas hääletamisel pannakse sedel ümbrikutesse;
* Jaoskonnakomisjoni liikmed teevad hääletamismärke elektroonilisse valijate nimekirja;
* Jaoskonnakomisjoni liikmed tagavad hääletamissedeli saamise allkirja lehtede turvalise hoiustamise eraldi kilekaustas.

|  |
| --- |
| **Hääletamistulemuste kindlakstegemine** |

* Valimiste korraldajad peavad hääletamissedelite lugemisel kasutama ühekordseid kindaid ja maske.

Riigi valimisteenistus

15. juuni 2021. a